Sa segamanos1

Amorende est romantiga e prolissa
e-i su masciu iscoltat a rodèu2:
che Sara possedida da Asmodeu,
s'acopiu si tramunat3 in rissa.

Ispasimende e abbratzada fissa
afogat su cumpagnu in su recreu.
Ma, naschinde, su fizu ochit a issa
e vendicat su babbu 'e fronte a Deu.

Ca su babbu morinde li tramàndada
in su semen s'idea 'e sa vindita.
Parturinde, sa mama malaita

morit, comente natura cumàndada.
«Moltu chena piangher no si ch'àndada»,
narat su diciu, e-d-est cundanna iscrita.

Su tres de Maju 1977

1Sa segamanos: la mantide religiosa.
2Rodèu: furia amorosa che porta la mantide ad uccidere il maschio dopo l’accoppiamento.
3Tramunat: trasforma.